b'\n_START_ARTICLE_\nMiroslav Cerar ml.\n_START_SECTION_\n\xc5\xbdivljenjepis\n_START_PARAGRAPH_\nMiro Cerar, sin telovadca in pravnika Miroslava Cerarja st. in politi\xc4\x8darke Zdenke Cerar, ki je bila do leta 2011 aktivna \xc4\x8dlanica  Liberalne demokracije Slovenije (v letu 2011 tudi podpredsednica stranke), je bil leta 2011, 2012 in 2013 imenovan za najuglednej\xc5\xa1ega slovenskega pravnega strokovnjaka, dvanajstkrat pa je bil izbran v skupino najvplivnej\xc5\xa1ih slovenskih pravnikov._NEWLINE_Leta 2010 je prejel zlato hru\xc5\xa1ko za izvirno slovensko pou\xc4\x8dno knjigo Kako sem otrokom razlo\xc5\xbeil demokracijo, nedavno pa mu je \xc5\xa0tudentski svet Univerze v Ljubljani podelil priznanje za najbolj\xc5\xa1ega pedagoga na Pravni fakulteti._NEWLINE_Za diplomsko nalogo z naslovom Pravno varstvo blagovnih znamk je prejel nagrado \xc2\xbbdr. Slavka Zoreta\xc2\xab\xc2\xa0od Dru\xc5\xa1tva za Zdru\xc5\xbeene narode za SR Slovenijo._NEWLINE_Magistriral je iz Ve\xc4\x8drazse\xc5\xbenosti \xc4\x8dlovekovih pravic in dol\xc5\xbenosti, doktoriral pa iz (I)racionalnosti modernega prava._NEWLINE_V komisiji pod vodstvom Petra Jambreka, ki je pisala Ustavo Republike Slovenije je sodeloval kot sekretar, bil je predavatelj in mentor \xc5\xa1tudentom, deloval kot vabljeni predavatelj, med drugim je bil tudi gostujo\xc4\x8di Fulbrightov profesor na univerzi Golden Gate University v San Franciscu ter se \xc5\xa1tudijsko izpopolnjeval na Univerzi Kalifornije v Berkeleyju._NEWLINE_Miro Cerar je redni profesor na Pravni fakulteti Univerze v Ljubljani, kjer predava teorijo in filozofijo prava, primerjalno pravo in etiko pravni\xc5\xa1kih poklicev.\n_START_SECTION_\nPolitika\n_START_PARAGRAPH_\nJunija 2014 je za nastop na pred\xc4\x8dasnih dr\xc5\xbeavnozborskih volitvah ustanovil svojo stranko z imenom Stranka Mira Cerarja, s katero je takoj po ustanovitvi vodil na javnomnenjskih raziskavah in tudi zmagal na volitvah. V tem obdobju je postal tudi najbolj priljubljen politik v Sloveniji.'